Gedagte vir die dag:  God tel jou trane Foto: pixabay.com U het self my lotgevalle opgeteken. Staan dit nie in u boekrol nie? Hou tog my trane in u leersak. (Psalm 56:9, BDV) Dis nou ’n verbasende vers! Die Bybel in Afrikaans 1933/1953 sê hier dat God ons trane in sy kruik hou, dat Hy hulle in sy boek opskryf. Ja, Dawid sê letterlik dat God ons trane bêre, dat Hy hulle tel. Dis so mooi – dankie, Here! Weet jy wat? Huil is natuurlik, normaal en goed vir jou. Dit ontlaai gifstowwe en streshormone en verlig die gemoed beter en vinniger as medisyne. Nogtans is baie van ons so traag om te huil. Baie is te skaam, want hulle is geleer om hulle emosies binne te hou – veral mans glo mos cowboys don’t cry. Kom ons sê sommer prontuit dat die Bybelse mens nie so beskroomd was nie. Hulle het gehuil as hulle wou – die mans ook! Dawid het dikwels gehuil (en hy glo God weet van elke traan), Jesus het gehuil, Petrus, Paulus en vele geloofshelde ook. Ag nee wat, as jy wil huil, mag jy maar huil. Huil dit uit! God weet jou hart is seer. Dit maak sy hart ook seer. Dankie, Here, dat U my trane ken. Elke traan is vir U kosbaar. Dis vir my so spesiaal. Amen.